**УКАЗАНИЯ**

**за попълване на информация, свързана със специфични изисквания на МЕУ при представяне на проектни предложения и дейности ЧРЕЗ ИНФОРМАЦИОННАТА СИСТЕМА ЗА УПРАВЛЕНИЕ И НАБЛЮДЕНИЕ (исун)**

**Показатели**

|  |  |  |
| --- | --- | --- |
| **Относими показатели за резултат от ПКЕУ** | **Мерна единица** | **Целева стойност** |
| Функциониращи електронни ключови регистри и осигурен достъп на гражданите до тях[[1]](#footnote-1) | Брой | Ръчно |
| Внедрени сигурни технологии за обмен на данни[[2]](#footnote-2) | Брой | Ръчно |
| Приложени политики и процедури за мрежова и информационна сигурност[[3]](#footnote-3) | Брой | Ръчно |
| Внедрени стандарти за управление на работните процеси в администрацията и предоставянето на електронни административни услуги[[4]](#footnote-4) | Брой | Ръчно |

За всеки един от посочените показатели за резултат от Пътната карта за електронното управление за периода 2019-2023 г. е **задължително попълването на поле**:

**Целева стойност** - в това поле се посочва измеримото количество на съответния резултат, който ще бъде постигнат с изпълнението на проекта, към датата на приключването му.

**Индикативен бюджет**

Съгласно *Правилата за предварително съгласуване на разходите на административните органи в областта на електронното управление и за използваните от тях информационни и комуникационни технологии в рамките на бюджетния процес (Правилата)* административните органи изпращат за предварително съгласуване проектобюджетите за следващата година и тригодишните прогнози за средствата, необходими за финансиране на дейностите в областта на електронното управление и ИКТ.

Правилата са разработени и утвърдени на основание чл. 7г от Закона за електронното управление и § 10 от Преходните и заключителните разпоредби от Наредбата за общите изисквания към информационните системи, регистрите и електронните административни услуги (Наредбата).

|  |  |
| --- | --- |
| Индикативният бюджет на ПП/дейността съгласуван ли е като целесъобразен, в рамките на процедурата по чл. 7г от Закона за електронното управление? | Да/Не (Забележка) |

Избира се съответно отговор „ДА“ или „НЕ“ в зависимост от това дали бюджетът е бил съгласуван като целесъобразен от министъра на електронното управление, в рамките на процедурата по чл. 7г от Закона за електронното управление:

Ако бъде избран отговор „ДА“, в поле „Забележка“ кандидатът следва да поясни дали бюджетът, предвиден за цялото проектно предложение или само за дейност от него е съгласуван като целесъобразен.

Ако бъде избран отговор „НЕ“, в поле *„Забележка“* кандидатът следва да поясни защо бюджетът не е съгласуван като целесъобразен към настоящия момент и какви мерки е предприел, за да включи прогнозните си разходи за ИКТ и е-управление по проекта в предстояща бюджетна прогноза или искане за промяна, в рамките на процедурата по чл. 7г от ЗЕУ.

**Кратко описание на изискванията към информационната система**

\* Краткото описание на изискванията се попълва за всяка отделна информационна система, която ще се разработва/надгражда по проектното предложение и за всяка отделна информационна система, която ще поддържа регистри/бази данни, които ще се разработват/надграждат

\* Въпросите от тази секция се попълват само във връзка с:

• информационна система, която се предвижда да бъде разработена/ надградена в рамките на проектното предложение

или (в случай, че в проектното предложение не се предвижда да се разработва/надгражда информационна система, а разработване/ надграждане на регистри или бази данни):

• информационната система, която ще поддържа съответните регистри или бази данни

|  |  |
| --- | --- |
| Пореден номер на информационна система/регистър/ база данни | Номер |

Полетата се попълват, по следния начин:

|  |  |
| --- | --- |
| Наименование на информационна система/регистър/ база данни | Ръчно |
| Подавана ли е техническата спецификация към МЕУ за удостоверяване на съответствие с изискванията на чл.58а от ЗЕУ?  | Да/Не (Забележка) |

Избира се съответно отговор „ДА“ или „НЕ“ в зависимост от това дали е подавана техническата спецификация към МЕУ за удостоверяване на съответствие с изискванията на чл. 58а от ЗЕУ:

Ако бъде избран отговор „ДА“, в поле „Забележка“ кандидатът следва да посочи номер на писмо, с което е представена на МЕУ конкретната обществена поръчка за разработка, надграждане или внедряване на информационни системи или електронни услуги.

Ако бъде избран отговор „НЕ“, МЕУ обръща внимание, че спазването на изискванията на чл. 58а от ЗЕУ е задължително за административните органи, лицата осъществяващи публични функции и организациите, предоставящи обществени услуги и кандидатът следва да поясни в поле „Забележка“ към настоящия момент какви мерки е предприел за изпълнение на изискванията на чл. 58а от ЗЕУ.

|  |  |
| --- | --- |
| Опишете накратко функционалностите на информационната система, включително предвижданите бизнес процеси | Задължително за попълване текстово поле до 10 000 символа. |

Кандидатът попълва кратко описание на системата, която ще бъде разработена. Описва нейните модули и взаимодействието между тях, както и каква информация ще обработва системата. Описват се и бизнес процесите, които се автоматизират в съответната администрация.

|  |  |
| --- | --- |
| Какви са връзките на разработваната информационна система със съществуващи или планирани за изграждане (вътрешни и външни) информационни системи, регистри или бази данни? Дайте кратко описание на връзките. | Задължително за попълване текстово поле до 10 000 символа. |

Кандидатът описва планираните интеграции с вътрешни и външни системи, с изключение на хоризонталните системи за е-управление. Посочва се целта на интеграцията и каква информация/данни ще се получават от системата, в резултат на тези интеграции. Описва се и начинът на самата интеграция – директно система-система или през Средата за междурегистров обмен (RegiX).

|  |  |
| --- | --- |
| Колко и какви предвиждате да бъдат външните и вътрешните потребители на информационната система? Моля опишете. | Задължително за попълване текстово поле до 10 000 символа. |

Кандидатът описва всички групи потребители, към които е насочена системата – дали са външни или вътрешни за системата, например: граждани, бизнес, служители във външни администрации, служители на администрацията-кандидат и други. Посочва се каква приблизителна натовареност на ползване на системата се очаква – активно ползване, измерено в часове или активно ползване от брой потребители.

|  |  |
| --- | --- |
| Какви дейности ще бъдат включени в процеса на изграждане/надграждане на информационната система/регистри/бази данни ? | Задължително за попълване текстово поле до 10 000 символа. |

Кандидатът разписва дейностите в тяхната последователност и се дава кратко описание към всяка една от тях.

Пример: Дейност 1 „*Наименование на дейността*“включва……….(описва се какво ще бъде извършено в рамките на тази дейност).

Пример: Дейност 2 „*Наименование на дейността*“ включва……….(описва се какво ще бъде извършено в рамките на тази дейност).

Примерни дейности:

1. *Анализ на работните процеси, които ще се автоматизират;*
2. *Разработка/надграждане на информационна система/електронна административна услуга;*
3. *Мигриране на данни към новоразработената система;*
4. *Тестване на информационна система/електронна административна услуга;*
5. *Внедряване на информационна система/електронна административна услуга;*
6. *Обучение на х брой потребители;*
7. *Гаранционна поддръжка;*

|  |  |
| --- | --- |
| Разработваната/надграждана информационна система, включително системата, която поддържа регистри/бази данни, нуждае ли се от закупуване на хардуерни ресурси за поддръжка или ще бъде разположена върху споделените ресурси на ДХЧО? Ако ще се закупува хардуер и/или лицензи за съпътстващо системно и програмно осигуряване, моля опишете техните параметри. | Задължително за попълване текстово поле до 1 000 символа. |

Кандидатът посочва параметрите (например: *Сървъри за бази данни – Процесори 2 бр. процесори (14 ядра на процесор, поне 2.4GHz номинална работна честота, 35MB L3 cache); Памет RAM256GB DDR4 памет защита от грешки ECC да осигурява възможност за увеличаване на паметта чрез инсталиране на допълнителни модули в налични свободни слотове за памет (до минимум 2TB); Твърди дискове 2 бр. 480GB 6G SSDSATAHDD в RAID 1* ) и съответния брой хардуерни компоненти/лицензи, които се предвижда да бъдат заложени в поръчката за закупуване на съответния хардуер и/или лицензи.

При покупка на лицензи се описва за какви софтуерни продукти/хардуерни компоненти се отнасят, за какво са необходими, с какви параметри са и колко броя от тях ще се закупят. Дали се закупуват еднократно или са с годишен абонамент.

Ако разработваната/надграждана информационна система, включително системата, която поддържа регистри/бази данни ще бъде разположена върху споделените ресурси на ДХЧО е необходимо кандидатът да предостави конкретни технологични данни. Те се отнасят до използването на споделени изчислителни ресурси на ДХЧО от съответната система, за да се преценят възможностите за осигуряване на необходимия капацитет, както и в каква степен поставените технически изисквания могат да се изпълнят.

|  |  |
| --- | --- |
| Как се предвижда да бъде реализирана интеграцията на разработваната/надграждана информационна система или регистър или бази данни с хоризонталните компоненти на електронното управление? Дайте кратко описание за интеграцията с всеки един от хоризонталните компоненти. По какъв начин чрез изгражданата информационна система/регистър/бази данни ще се използва Единният модел за завяване, заплащане и предоставяне на ЕАУ? (повече информация за хоризонталните компоненти: <https://unifiedmodel.egov.bg/wps/portal/unified-model/home>) | Задължително за попълване текстово поле до 10 000 символа. |

Кандидатът посочва точно с кои от хоризонталните компоненти на електронното управление ще бъде реализирана интеграция и описва начина на реализирането ѝ. Хоризонталните компоненти на електронното управление са:

--Единен портал за достъп до ЕАУ;

--Система за електронна автентикация;

--Система за управление на електронни форми;

--Система за електронна оторизация;

--Система за обмен на справочна и удостоверителна информация;

--Система за електронно плащане;

--Система за електронно връчване.

Ако използването на Единния модел за завяване, заплащане и предоставяне на ЕАУ е приложимо, кандидатът описва как точно ще бъде приложен и към кои ЕАУ. Ако ще се реализират ЕАУ, за които Единният модел е неприложим, се дават конкретни обосновани аргументи за това защо е неприложим.

|  |  |
| --- | --- |
| Ако чрез разработваните информационна система/ регистър/бази данни ще се реализират електронни административни услуги, моля опишете ги. | Задължително за попълване текстово поле до 1 000 символа. |

Когато се надграждат съществуващи електронни административни услуги, се посочват номерата им от Административния регистър. Когато се разработват нови електронни административни услуги, се дава кратко описание за всяка – какво се предоставя чрез нея и нивото на електронизация на всяка една ЕАУ. Ниво на електронизация – дали услугите са информативни – 1 и 2 ниво или чрез тях се предоставя някакъв документ/информация безплатно или срещу заплащане – 3 и 4 ниво.

Съгласно определенията в Допълнителните разпоредби към Закона за електронното управление:

 2. „Административна услуга“ е:

а) издаването на индивидуални административни актове, с които се удостоверяват факти с правно значение;

б) издаването на индивидуални административни актове, с които се признава или отрича съществуването на права или задължения;

в) извършването на други административни действия, които представляват законен интерес за физическо или юридическо лице;

г) консултациите, представляващи законен интерес за физическо или юридическо лице относно административно-правен режим, които се дават по силата на нормативен акт или които са свързани с издаване на административен акт или с извършване на друга административна услуга;

д) експертизите, представляващи законен интерес за физическо или юридическо лице, когато нормативен акт предвижда тяхното извършване като задължения на администрацията на държавен орган или от овластена организация.

3. „Вътрешна административна услуга“ е административна услуга, която един административен орган предоставя на друг за осъществяване на неговите правомощия.

|  |  |
| --- | --- |
| Ако чрез разработваните информационна система/ регистър/бази данни ще се реализират електронни административни услуги, по какъв начин ще се използват дефинираните вече обекти в Регистъра на информационните обекти за АИС предоставящи ЕАУ? Дайте кратко описание. | Задължително за попълване текстово поле до 1 000 символа. |

Кандидатът посочва как предвижда да се използват дефинираните вече обекти, съгласно чл. 45, ал. 2 от Закона за електронно управление и чл. 3, ал. 2 от Наредбата за общите изисквания към информационните системи, регистрите и електронните административни услуги.

|  |  |
| --- | --- |
| Моля опишете по какъв начин при разработване/ надграждане на информационната система/регистър/бази данни ще бъдат изпълнени изискванията в Наредбата за минималните изисквания за мрежова и информационна сигурност (НМИМИС). | Задължително за попълване текстово поле до 10 000 символа. |

Разработваните/надграждани информационна система/регистър/бази данни трябва да отговарят на изискванията, заложени в ЗЕУ и в подзаконовата нормативна рамка, ЗКС и НМИМИС. Задължителните изисквания са следните:

 Филтриране на трафика

REQ.1. Ненужните портове по протоколи TCP и User Datagram Protocol (UDP) трябва да бъдат забранени чрез адекватно конфигуриране на използваните софтуерни решения, хардуерни устройства и оборудване за защита и контрол на трафика.

 Среда за администриране

REQ.2. Да се използва подходящо защитена среда (мрежа, система, софтуер и др.) за целите на администриране на информационните и комуникационните системи и техните компоненти.

 Защита на уеб сървъри

REQ.3. Всички входни данни, постъпващи от потребителя, включително съдържанието, предоставено от потребителя и съдържанието на браузъра, като headеrs на препращащия и потребителски агент, трябва да бъдат валидирани.

REQ.4. Всички данни, изпращани от клиента и показвани в уеб страница, трябва да бъдат кодирани с HTML, за да се гарантира, че съдържанието се изобразява като текст вместо HTML елемент или JavaScript.

REQ.5. За защита на уеб сървърите:

а) да се предвиди ограничение на заявките и по-специално по максимална дължина на съдържанието, максимална дължина на заявката и максимална дължина на заявката по URL за защита от атаки от типа отказ от услуги (DoS);

б) да се конфигурират типът и размерът на headers, които уеб сървърът ще приеме;

в) да се предвиди ограничение времетраенето на връзката (connection Timeout), времето, за което сървърът изчаква всички headers на заявката, преди да я прекъсне, и минималният брой байтове в секунда при изпращане на отговор на заявка, за да се минимизира въздействието и на slow HTTP атаки.

REQ.6. За защита от brute force атаки да се въведе ограничение на броя неуспешни опити за влизане в системата.

REQ.7. Да не се извежда списък на уеб директориите.

REQ.8. Бисквитките (cookies) трябва да имат:

а) флаг за защита (security flag) - този флаг инструктира браузъра, че "бисквитката" може да бъде достъпна само чрез защитени SSL канали;

б) флаг HTTP only - инструктира браузъра, че "бисквитката" може да бъде достъпна само от сървъра, а не от скриптовете, от страна на клиента.

 Защита на Domain Name System (DNS)

REQ.9. Да се прилага DNSSEC (Domain Name System Security Extensions).

 Системни записи (logs)

REQ.10. В сървъри за приложения, които поддържат критични дейности, сървъри от системната инфраструктура, сървъри от мрежовата инфраструктура, охранителни съоръжения, станции за инженеринг и поддръжка на индустриални системи, мрежово оборудване и работни места на администратори се регистрират автоматично всички събития, които са свързани най-малко с автентикация на потребителите, управление на профилите, правата на достъп, промени в правилата за сигурност и функциониране на информационните и комуникационните системи.

REQ.11. В записите за всяко от събитията, посочени в REQ.10, е отбелязано астрономическото време, когато е настъпило събитието.

REQ.12. Информацията, посочена в REQ.10, се архивира и се съхранява за период не по-малък от дванадесет месеца при спазване на изискванията на чл. 32 от НМИМИС.

REQ.13. Всички компоненти на системите поддържат единно време и за синхронизация на часовниците на компоненти на информационните и комуникационните системи трябва да се използва протокол NTP V4 (Network Time Protocol, версия 4.0 и следващи), основан на RFC 5905 на IETF от 2010 г., като се осигурява хронометрична детерминация с времевата скала на UTC (Coordinated Universal Time), или аналогичен.

*Забележка.:* Ако някое от изискванията е неприложимо, то се прилагат аргументи за това.

1. Показател „Функциониращи електронни ключови регистри и осигурен достъп на гражданите до тях“ се избира от кандидата в случай, че с изпълнение на проектното предложение се предвижда изграждането и въвеждането в експлоатация на публични електронни регистри, осигуряващи достъп на гражданите чрез средата за свързаност RegiX. Критичните (ключови) системи и регистри се определят с акт на Министерския съвет по предложение на министъра на електронното управление. [↑](#footnote-ref-1)
2. Показател „Внедрени сигурни технологии за обмен на данни“ се избира от кандидата в случай, че с изпълнение на проектното предложение се предвижда внедряване по реда на чл. 7ж, ал. 5 от Закона за електронното управление (ЗЕУ) на технологии, отговарящи на изискванията за сигурност съгласно Закона за киберсигурност (ЗКС) и Наредбата за минималните изисквания за мрежова и информационна сигурност (НМИМИС). Съгласно изискванията на глава втора от ЗКС, административните органи имат задължение да осигуряват и отговарят за сигурността на използваните от тях мрежи и информационни системи. [↑](#footnote-ref-2)
3. Показател „Приложени политики и процедури за мрежова и информационна сигурност“ се избира от кандидата в случай, че с изпълнение на проектното предложение се предвижда утвърждаване на политики и процедури за мрежова и информационна сигурност от ръководителя на съответния административен орган (субект) съгласно задължението на субектите по чл. 1, ал. 1 от ЗКС да разработват и приемат собствена политика за мрежова и информационна сигурност. Изпълнението на показателя се доказва с представяне на акт на ръководителя на съответния административен орган за утвърждавана на политиките и/или процедурите. [↑](#footnote-ref-3)
4. Показател „Внедрени стандарти за управление на работните процеси в администрацията и предоставянето на електронни административни услуги“ се избира от кандидата в случай, че с изпълнение на проектното предложение се предвижда внедряване на стандарти за управление на работните процеси в администрацията и предоставянето на електронни административни услуги.

Съгласно чл. 44 от ЗЕУ административните органи са длъжни да използват определените въз основа на ЗЕУ единни стандарти и правила, установяващи технологични и функционални параметри, които се поддържат от информационните им системи за постигане на оперативна съвместимост. Процесите по предоставяне на електронни административни услуги следват Методологията за усъвършенстване на работните процеси за предоставяне на административни услуги, утвърдена с Решение № 578 на Министерския съвет от 2013 г. Техническите изисквания за осигуряване на достъп до електронните административни услуги и политиките на доставчиците на електронни административни услуги за използваните графични и други интерфейси на информационните системи се определят с Наредба за общите изисквания към информационните системи, регистрите и електронните административни услуги. [↑](#footnote-ref-4)